section_heading: Životopis
paragraph_text: Podrijetlom je iz Nevesinja. Rođen je u Dubrovniku 1545. godine, u obitelji Vice i Pere (rođ. Babić sa Šipana). Živjeli su u kući koja se nalazila kod Crkva sv. Vlahe u Dubrovniku. Otac mu je bio brijač–ranarnik u Dubrovniku. Godine 1569. Toma i stariji brat Leonard dobivaju stipendiju dubrovačkog Senata te odlaze na Sveučilište u Padovu. Godine 1572. prelazi u Bolognu, gdje je iste godine doktorirao filozofiju, medicinu i teologiju. Tako je petogodišnji studij svršio za svega tri godine. U rukopisnom priručniku „Svaštice” iz prirodoslovlja, njegova strica Grgura, koji je upotrebljavao za studij, pribilježio je i nekoliko naziva biljaka na hrvatskom jeziku. Taj se rukopis čuva u Sveučilišnoj knjižnici u Bologni.